
							PATVIRTINTA
							Uždarosios akcinės bendrovės
„Biržų vandenys“
							visuotinio akcininkų susirinkimo 
2021 m. balandžio 29 d. sprendimu
(protokolas Nr. 1)


UŽDAROSIOS  AKCINĖS BENDROVĖ „BIRŽŲ VANDENYS“
DIREKTORIAUS PAREIGINIAI NUOSTATAI


I SKYRIUS
BENDROSIOS NUOSTATOS 

1. Uždarosios akcinės bendrovės „Biržų vandenys“ (toliau – Bendrovė) direktorius (toliau – Direktorius) yra vienasmenis Bendrovės valdymo organas. 
2. Direktorių konkurso tvarka renka ir atšaukia bei atleidžia iš pareigų, nustato jo atlygį, tvirtina pareiginius nuostatus, skatina jį ir skiria nuobaudas Bendrovės visuotinis akcininkų susirinkimas. 
3. Direktorius priimamas į darbą 5 metų kadencijai. Tas pats asmuo  Direktoriumi gali būti renkamas ne daugiau kaip dvi kadencijas iš eilės. Pasibaigus pirmajai kadencijai, Direktorius gali būti renkamas antrajai 5 metų kadencijai, atsižvelgiant į tai, ar Direktoriaus pirmosios kadencijos laikotarpiu Bendrovė pasiekė visus jai nustatytus veiklos tikslus. Bendrovės pasiektų veiklos tikslų atitiktis jai nustatytiems veiklos tikslams vertinama Biržų rajono savivaldybės tarybos nustatyta tvarka. Pasibaigus antrajai kadencijai, Direktorius yra atšaukiamas iš pareigų.
4. Su Direktoriumi sudaroma terminuota darbo sutartis. Darbo sutartį su Direktoriumi Bendrovės vardu pasirašo Bendrovės visuotinio akcininkų susirinkimo įgaliotas asmuo. Direktorius pradeda eiti pareigas nuo jo išrinkimo dienos, jeigu su juo sudarytoje sutartyje nenustatyta kitaip. Bendrovės visuotiniam akcininkų susirinkimui priėmus sprendimą atšaukti Direktorių, su juo sudaryta darbo sutartis nutraukiama. Darbo ginčai tarp Direktoriaus ir Bendrovės nagrinėjami teisme.
5. Direktoriumi negali būti asmuo, kuris pagal teisės aktus neturi teisės eiti tokių pareigų.
6. Direktoriaus  funkcijas,  kai jis negali eiti pareigų, atlieka kitas Bendrovės visuotinio akcininkų susirinkimo paskirtas Bendrovės darbuotojas.

II SKYRIUS
KVALIFIKACINIAI REIKALAVIMAI DIREKTORIAUS PAREIGAS EINANČIAM ASMENIUI

7. Asmuo, einantis Direktoriaus pareigas turi atitikti šiuos kvalifikacinius reikalavimus:
7.1. turėti aukštąjį inžinerijos mokslų studijų krypčių grupės išsilavinimą; 
[bookmark: _GoBack]7.2. turėti  ne mažesnę kaip 1 metų vadovaujamo darbo patirtį arba ne mažesnę kaip 3 metų darbo patirtį energetikos arba vadybos, arba vandentvarkos infrastruktūros projektų įgyvendinimo srityje; 
7.3. žinoti, išmanyti ir gebėti pagal kompetenciją savo darbe taikyti Lietuvos Respublikos Konstituciją, Lietuvos Respublikos įstatymus, Lietuvos Respublikos Vyriausybės nutarimus ir kitus teisės aktus, reglamentuojančius uždarųjų akcinių bendrovių veiklą, darbo santykių reguliavimą, viešuosius pirkimus, geriamojo vandens tiekimo, nuotekų ir paviršinių nuotekų tvarkymo veiklą bei priežiūrą, atliekų tvarkymą, vandentvarkos infrastruktūros projektų rengimo, įgyvendinimo ir administravimo klausimus, kitų Bendrovei nustatytų tikslų ir uždavinių vykdymą bei kitas sritis, susijusias su Direktoriaus funkcijomis, Dokumentų rengimo, Dokumentų tvarkymo ir apskaitos taisykles, su Bendrovės veikla susijusius Biržų rajono savivaldybės tarybos sprendimus ir Biržų rajono savivaldybės administracijos direktoriaus įsakymus, Bendrovės įstatus, Bendrovės visuotinio akcininkų susirinkimo sprendimus, šiuos nuostatus; 
7.4. mokėti savarankiškai planuoti, organizuoti Bendrovės veiklą, būti orientuotam į tikslus, operatyviai reaguoti į pokyčius, gebėti sistemiškai analizuoti ir objektyviai vertinti situaciją bei priimti sprendimus, mokėti valstybinę lietuvių kalbą, sklandžiai dėstyti mintis raštu ir žodžiu; 
7.5. mokėti dirbti kompiuterinėmis „Microsoft Office“ programomis.

III SKYRIUS
DIREKTORIAUS PAREIGOS

8. Pagrindiniai Direktoriaus uždaviniai yra įgyvendinti Bendrovės veiklos strategiją,  užtikrinti viešuosius interesus atitinkančių paslaugų teikimą, tinkamą Bendrovės turto naudojimą, jo išsaugojimą ir gausinimą. 
9. Vykdydamas jam keliamus uždavinius, Direktorius:
9.1. organizuoja kasdienę Bendrovės veiklą;
9.2. tvirtina Bendrovės valdymo struktūrą ir darbuotojų pareigybes bei pareigybes, į kurias darbuotojai priimami konkurso tvarka;
9.3. teisės aktų nustatyta tvarka priima į darbą ir atleidžia Bendrovės darbuotojus, sudaro ir nutraukia su jais darbo sutartis, skatina juos ir skiria nuobaudas, tvirtina jų pareiginius nuostatus, atlieka kitas su Bendrovės darbuotojų darbo santykiais susijusias funkcijas;
9.4. rengia Bendrovės veiklos strategiją, ją tvirtina, organizuoja jos įgyvendinimą, rengia jos įgyvendinimo ataskaitas, analizuoja ir vertina informaciją apie veiklos strategijos įgyvendinimą, šią informaciją teikia eiliniam visuotiniam akcininkų susirinkimui;
	9.5. rengia ir tvirtina Bendrovės tarpinį pranešimą;
9.6. rengia ir tvirtina Bendrovės metinį pranešimą ir jį kartu su audituotų metinių finansinių ataskaitų rinkiniu ir pelno (nuostolių) paskirstymo projektu teikia Bendrovės visuotiniam akcininkų susirinkimui;
9.7. nustato informaciją, kuri laikoma Bendrovės komercine (gamybine) paslaptimi ir konfidencialia informacija;
9.8. priima sprendimus:
9.8.1. Bendrovei tapti kitų juridinių asmenų steigėja, dalyve;
9.8.2. steigti Bendrovės filialus bei atstovybes ir tvirtina jų nuostatus;
9.9. priima sprendimus, prieš tai gavęs Bendrovės visuotinio akcininkų susirinkimo pritarimą, jei tokio pritarimo gavimas numatytas Bendrovės įstatuose:
9.9.1. dėl ilgalaikio turto, kurio balansinė vertė didesnė kaip 1/20 Bendrovės įstatinio kapitalo, investavimo, perleidimo, nuomos (skaičiuojama atskirai kiekvienai sandorio rūšiai), jeigu įstatuose nenurodyta kitokia vertė;
9.9.2. dėl ilgalaikio turto, kurio balansinė vertė didesnė kaip 1/20 Bendrovės įstatinio kapitalo, įkeitimo ir hipotekos (skaičiuojama bendra sandorių suma), jeigu įstatuose nenurodyta kitokia vertė;
9.9.3. dėl kitų asmenų prievolių, kurių suma didesnė kaip 1/20 Bendrovės įstatinio kapitalo, įvykdymo laidavimo ar garantavimo, jeigu įstatuose nenurodyta kitokia suma;
9.9.4. įsigyti ilgalaikio turto už kainą, didesnę kaip 1/20 Bendrovės įstatinio kapitalo, jeigu įstatuose nenurodyta kitokia kaina;
9.10. priima kitus Akcinių bendrovių įstatyme, Bendrovės įstatuose ar visuotinio akcininkų susirinkimo sprendimuose Direktoriaus kompetencijai priskirtus sprendimus;
9.11. analizuoja ir vertina Bendrovės metinių finansinių ataskaitų rinkinį, pelno (nuostolių) paskirstymo projektą ir kartu su atsiliepimais ir pasiūlymais dėl jų bei Bendrovės metiniu pranešimu teikia visuotiniam akcininkų susirinkimui;
9.12. analizuoja, vertina Akcijų suteikimo taisyklių projektą, kurį kartu su atsiliepimais ir pasiūlymais dėl jo teikia visuotiniam akcininkų susirinkimui;

9.13. analizuoja, vertina sprendimo dėl dividendų už trumpesnį negu finansiniai metai laikotarpį skyrimo projektą ir jam priimti sudarytą tarpinių finansinių ataskaitų rinkinį, kuriuos kartu su atsiliepimais ir pasiūlymais dėl jų bei Bendrovės tarpiniu pranešimu teikia visuotiniam akcininkų susirinkimui;
9.14. nustato Bendrovėje taikomus turto nusidėvėjimo skaičiavimo normatyvus;
	9.15. analizuoja Bendrovės bazinės ir perskaičiuotos geriamojo vandens tiekimo, nuotekų tvarkymo ir paviršinių nuotekų tvarkymo paslaugų kainų projektus, kainų skaičiavimus, investicijas į vandentvarkos infrastruktūrą, apie juos teikia informaciją bei pasiūlymus akcininkams;
	9.16. organizuoja ir koordinuoja Bendrovės geriamojo vandens tiekimo, nuotekų tvarkymo, paviršinių nuotekų tvarkymo infrastruktūros projektų įgyvendinimą; 
	9.17. organizuoja visuotinio akcininkų susirinkimo sprendimų vykdymą, akcininkų pastabų ir pasiūlymų įgyvendinimą;
	9.18. kontroliuoja Bendrovės reikalus, analizuoja Bendrovės veiklą ir numato priemones jai pagerinti, užtikrina racionalų ir taupų Bendrovės lėšų ir turto naudojimą;
	9.19. rengia Bendrovės visuotinio akcininkų susirinkimo sprendimų projektus ir informaciją, reikalingą šiems sprendimams priimti;
	9.20. teikia siūlymus Bendrovės visuotiniam akcininkų susirinkimui su Bendrovės veikla susijusiais klausimais; 
	9.21. vykdo kitas Bendrovės vadovui Lietuvos Respublikos akcinių bendrovių įstatyme, Bendrovės įstatuose, kituose teisės aktuose bei Bendrovės visuotinio akcininkų susirinkimo sprendimuose nustatytas funkcijas.

IV SKYRIUS
TEISĖS

10. Direktorius turi teisę:
10.1. veikti Bendrovės vardu ir vienvaldiškai sudaryti sandorius. Sandorius, kuriems pagal Akcinių bendrovių įstatymą ar Bendrovės įstatus reikalingas išankstinis Bendrovės visuotinio akcininkų susirinkimo sprendimas, gali sudaryti, kai yra Bendrovės visuotinio akcininkų susirinkimo sprendimas šiuos sandorius sudaryti;
   	10.2. leisti tvarkomuosius dokumentus bei reikalauti juos vykdyti;
	10.3. teikti informaciją, jeigu joje nėra komercinių paslapčių, suinteresuotiems asmenims;
	10.4. atstovauti Bendrovei santykiuose su trečiaisiais asmenimis ir teisme bei arbitraže, taip pat įgalioti tą atlikti kitus Bendrovės darbuotojus;
	10.5. dalyvauti ir kalbėti visuotiniuose akcininkų susirinkimuose; 
	10.6. spręsti kitus, su Bendrovės veikla susijusius klausimus, vadovaujantis galiojančiais įstatymais ir kitais teisės aktais, Bendrovės įstatais, šiais nuostatais;
	10.7. naudotis įstatymų ir kitų teisės aktų nustatytomis visų rūšių socialinėmis garantijomis ir teisėmis;
	10.8. darbo reikalais naudotis tarnybiniu transportu, apmokamu Bendrovės lėšomis.
11. Direktorius neturi teisės priimti sprendimų ar atlikti veiksmų, kurie pažeidžia Bendrovės įstatus ar yra priešingi įstatuose nurodytiems Bendrovės veiklos tikslams, akivaizdžiai nuostolingi ar akivaizdžiai ekonomiškai nenaudingi.

V SKYRIUS
ATSAKOMYBĖ IR ATSISKAITYMAS

12. Direktorius atsakingas už:
12.1. Bendrovės veiklos organizavimą bei jos tikslų įgyvendinimą;
12.2. metinių finansinių atskaitų rinkinio sudarymą ir Bendrovės metinio pranešimo parengimą;
12.3. atlygio politikos projekto ir atlygio ataskaitos projekto parengimą;
12.4. sprendimo dėl dividendų už trumpesnį negu finansiniai metai laikotarpį skyrimo projekto parengimą, tarpinių finansinių ataskaitų rinkinio sudarymą ir tarpinio pranešimo parengimą sprendimui dėl dividendų už trumpesnį negu finansiniai metai laikotarpį skyrimo priimti. Tarpiniam pranešimui mutatis mutandis taikomos Įmonių finansinės atskaitomybės įstatymo nuostatos, reglamentuojančios metinio pranešimo rengimą ir skelbimą;
12.5. Akcijų suteikimo taisyklių projekto parengimą;
12.6. sutarties su auditoriumi ar audito įmone sudarymą, kai auditas privalomas pagal įstatymus ar Bendrovės įstatus;
12.7. informacijos ir dokumentų pateikimą visuotiniam akcininkų susirinkimui Akcinių bendrovių įstatymo nustatytais atvejais ar jų prašymu, visuotinių akcininkų susirinkimų sušaukimą ir rengimą laiku;
12.8. Bendrovės dokumentų ir duomenų pateikimą juridinių asmenų registro tvarkytojui;
12.9. Akcinių bendrovių įstatyme nustatytos informacijos viešą paskelbimą Bendrovės įstatuose nurodytame šaltinyje;
12.10. pranešimą akcininkams apie svarbius įvykius, turinčius reikšmės Bendrovės veiklai;
12.11. informacijos pateikimą akcininkams;
12.12. akcininkų nematerialiųjų akcijų savininkų asmeninių vertybinių popierių sąskaitų tvarkymą ir materialių akcijų savininkų registravimą Bendrovėje, išskyrus atvejus, kai teisės aktų nustatyta tvarka nematerialiųjų akcijų apskaita yra perduota sąskaitų tvarkytojams juridiniams asmenims;
12.13. kitų Akcinių bendrovių įstatyme ir kituose įstatymuose bei teisės aktuose, taip pat Bendrovės įstatuose ir šiuose nuostatuose nustatytų pareigų vykdymą.
13. Direktorius turi užtikrinti, kad auditoriui būtų pateikti visi sutartyje su auditoriumi ar audito įmone nurodytam patikrinimui reikalingi Bendrovės dokumentai.
14. Bendrovės direktorius privalo veikti Bendrovės ir jos akcininkų naudai, vadovautis įstatymais bei kitais teisės aktais ir Bendrovės įstatais.
15. Bendrovės direktorius tiesiogiai pavaldus Bendrovės visuotiniam akcininkų susirinkimui ir jai atsiskaito už savo darbą.
16. Direktorius už pareigų nevykdymą, netinkamą vykdymą, darbo drausmės pažeidimus atsako Lietuvos Respublikos įstatymuose nustatyta tvarka.

